Cristi Borcea, proaspăt eliberat din închisoare, vizat de perchezițiile DIICOT într-un dosar de mega-evaziune fiscală. Doi foști directori Rompetrol, implicați în dosar

Cristi Borcea, fostul patron al echipei Dinamo, eliberat condiționat din închisoare în luna iulie, a ținta unor percheziții ale procurorilor DIICOT într-un dosar de evaziune fiscală și spălarea banilor cu un prejudiciu estimat de 40 de milioane de euro, potrivit unor surse judiciare.

Alături de el mai sunt vizați doi foști directori Rompetrol – Dmitriy Grigoryev (fost vicepreşedinte şi Chief Financial Officer al Rompetrol Group) şi Zhakenov Askar (fost Chief Information Officer al Rompetrol Group).

Dosarul vizează fapte petrecute în perioada 2010 – 2013; vineri au avut loc 24 de percheziții în București și județele Ilfov, Brăila și Constanța.

Procurorii DIICOT susțin că suspecții ar fi pus la punct circuite financiare fictive prin care au încercat să păcălească Fiscul.

Comunicatul DIICOT

DIICOT- STRUCTURA CENTRALA – 24 de percheziții pe raza Bucuresti, jud.Ilfov, Brăila, Constanta într-o cauza vizând destructurarea unui grup infracţional organizat specializat în fapte de evaziune fiscală, spălare a banilor.

Cercetările efectuate au relevat faptul că grupul infracţional a acţionat coordonat în intervalul ianuarie 2010-octombrie 2013, pe două circuite fictive de tranzacţionare dezvoltate în jurul unui nucleu comun de societăţi/persoane în scopul înregistrării în contabilitate de cheltuieli nereale (ce a avut drept rezultat denaturarea masei impozabile cu consecinţa sustragerii de la plata unor taxe şi impozite către bugetul de stat), şi spălării sumelor de bani astfel rezultate prin intermediul unor contracte fictive de prestări servicii, comision, achiziţii nereale sau transferuri financiare interne/externe.

Grupul infracţional organizat a fost constituit de către numiţii Vitalie Burcă, Dmitriy Grigoryev (fost vicepreşedinte şi Chief Financial Officer al Rompetrol Group) şi Sergey Vassilyev, activitatea acestuia fiind sprijinită de numiţii Zhakenov Askar (fost Chief Information Officer al Rompetrol Group), Jubleanu Marius Andrei, Maria Victor Andrei, Ruslan Dumitraş şi Muntean Valeriu, în mecanismul evazionist fiind implicaţi şi reprezentanţii societăţilor beneficiare (şi care aveau relaţii contractuale cu firme din grupul Rompetrol)-printre care numiţii Fottu Stelian, Tulea Marius Emilian, Borcea Cristian, Gâdoiu Dragoş Mădălin, Vintilă Cornel, Gâdoiu Corneliu George, Oancea Augustin Constantin, Oancea George Alexandru, Golumbeanu Cezar Florin, Cristea Robert Florin, Cilibia Dumitru, Antonevici Serghei, Bătrânu Mihai, Constantinescu Viorel Gheorghe, Ciocodeică Dumitru, Vasile Bogdan Mihail, Cârligea Florin Eugen, Barbu George Cristian, Feraru Daniel Dumitru, Neculae Valentin, Roşu Georgian Roberto, Oancea Daniel Constantin şi Păunescu Cătălin Nicolae, care prin intermediul societăţilor comerciale ce le deţineau au încheiat în scop evazionist contracte fictive pe primul circuit de tranzacţionare, disimulând astfel transferul sumelor de bani, care ulterior (din dispoziţia numiţilor Dmitriy Grigoriev, Sergey Vassilyev şi Burcă Vitalie) erau rulate succesiv “în cascadă” prin alte circuite financiare fictive, în scopul spălării şi în final al obţinerii sumelor respective.

Astfel, în urma verificărilor efectuate a rezultat că societăţile comerciale controlate de către Burcă Vitalie, Dmitriy Grigoryev şi Sergey Vassilyev şi care aveau un comportament fiscal disimulat de tip fantomă, în considerarea scopului ilicit sus-expus, au facturat în mod fictiv anumite achiziţii şi prestări servicii şi către alte societăţi comerciale.

În lanţul evazionist au fost folosite pe paliere diferite mai multe societăţi comerciale cu un comportament fiscal disimulat de tip fantomă, iar sumele de bani erau transferate succesiv prin conturile respectivelor societăţi, în scopul spălării acestora.

Foto: Inquam Photos / Octav Ganea